38. ΝΟΜΟΣ υπ' αριθ. 1647 της 9/11 Ιαν. 1951 Περί της διαδικασίας κανονισμού των πολεμικών συντάξεων και βοηθημάτων. Άρθρ.1-2.(Αντικατεστάθησαν αφ' ης ίσχυσαν δια των διατάξεων του άρθρ. 5 Νόμ. 1718/1951 κατωτ. αριθ. 40). Άρθρ.3.-1.(Αντικατεστάθη ως το άρθρ. 1 και 2). 2.Το άρθρ. 9 του Νόμ. 362/43 έχει εφαρμογήν και επί των κατά τον παρόντα νόμον εκδιδομένων αποφάσεων της Επιτροπής Κανονισμού Πολεμικών συντάξεων και των πράξεων ή αποφάσεων του Ελεγκτικού Συνεδρίου. Άρθρ.4.-Εν περιπτώσει τροποποιήσεως ή εξαφανίσεως των κατά το άρθρ. 1 του παρόντος πράξεων προσωρινού κανονισμού ή των αποφάσεων της Επιτροπής Κανονισμού Πολεμικών Συντάξεων ή των πράξεων του Ελεγκτικού Συνεδρίου τα επί τη βάσει της τροποποιηθείσης ή εξαφανισθείσης πράξεως ή αποφάσεως καταβληθέντα ποσά συντάξεως ή βοηθήματος δεν αναζητούνται, εκτός, εάν η τροποποιηθείσα ή εξαφανισθείσα πράξις ή απόφασις εστηρίχθη επί πλαστών εγγράφων ή ψευδών μαρτυρικών καταθέσεων. Άρθρ.5.-Κατά των εκδοθεισών μέχρι της ενάρξεως της ισχύος του παρόντος αποφάσεων της Επιτροπής Κανονισμού Πολεμικών Συντάξεων επιτρέπεται η άσκησις ενδίκων μέσων κατά τας μέχρι τούδε ισχυούσας διατάξεις. Άρθρ.6.-Δι' αποφάσεων του Υπουργού των Οικονομικών δημοσιευομένων εις την Εφημερίδα της Κυβερνήσεως καθορίζεται ο τύπος των εκδιδομένων πράξεων ως και πάσα αναγκαία λεπτομέρεια δια την εφαρμογήν του παρόντος. Άρθρ.7.-1.Πάσα διάταξις αντικειμένη εις τον παρόντα Νόμον ή ρυθμίζουσα άλλως θέματα προβλεπόμενα υπό του παρόντος, καταργείται. 2.Η ισχύς του παρόντος άρχεται από της δημοσιεύσεως εις την Εφημερίδα της Κυβερνήσεως. 